Na podlagi 84. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21 in 207/21) minister za izobraževanje, znanost in šport izdaja

**P R A V I L N I K**

**o spremembah in dopolnitvah**

**Pravilnika o normativih in standardih za izvajanje programa osnovne šole**

**1. člen**

V Pravilniku o normativih in standardih za izvajanje programa osnovne šole (Uradni list RS, št. [57/07](http://www.uradni-list.si/1/objava.jsp?sop=2007-01-3038), [65/08](http://www.uradni-list.si/1/objava.jsp?sop=2008-01-2831), [99/10](http://www.uradni-list.si/1/objava.jsp?sop=2010-01-5108), [51/14](http://www.uradni-list.si/1/objava.jsp?sop=2014-01-2173), [64/15](http://www.uradni-list.si/1/objava.jsp?sop=2015-01-2658), [47/17](http://www.uradni-list.si/1/objava.jsp?sop=2017-01-2272), [54/19](http://www.uradni-list.si/1/objava.jsp?sop=2019-01-2463), [180/20](http://www.uradni-list.si/1/objava.jsp?sop=2020-01-3135) in [54/21](http://www.uradni-list.si/1/objava.jsp?sop=2021-01-1062)) se besedilo 4. a člena spremeni tako, da se glasi:

 »Mentorju pripada za delo s pripravnikom ali drugim strokovnim delavcem, ki se pripravlja za opravljanje strokovnega izpita v skladu s pravilnikom, ki ureja strokovni izpit na področju vzgoje in izobraževanja, dodatek za mentorstvo za štiri ure tedensko v obdobju izvajanja mentorstva.«.

**2. člen**

Besedilo 6. člena se spremeni tako, da se glasi:

»Ravnatelj osnovne šole z manj kot 10 oddelki ima v okviru delovne obveznosti določeno učno obveznost oziroma obveznost drugega strokovnega dela. Med učno obveznost, ki jo ravnatelj opravlja v okviru svoje delovne obveznosti, sodijo vse ure vzgojno-izobraževalnega dela, ki so element za sistemizacijo delovnih mest učiteljev iz 40. člena tega pravilnika, razen ur jutranjega varstva. Med druga strokovna dela, ki jih ravnatelj opravlja v okviru svoje delovne obveznosti, sodi svetovalno delo, delo knjižničarja, delo računalnikarja - organizatorja informacijskih dejavnosti in delo organizatorja šolske prehrane.

Tedenska učna obveznost oziroma obveznost drugega strokovnega dela ravnatelja iz prejšnjega odstavka se določi v skladu z naslednjimi merili:

|  |  |  |
| --- | --- | --- |
| Število oddelkov | Učna obveznost | Ure drugegastrokovnegadela |
| Ure pouka | Ure podaljšanega bivanja |
| 1 oddelek | 11 | 12 | 22 |
| 2 oddelka | 8 | 9 | 16 |
| 3 oddelki | 6 | 7 | 12 |
| 4 do 5 oddelkov | 4 | 5 | 8 |
| 6 do 7 oddelkov | 3 | 4 | 6 |
| 8 do 9 oddelkov | 2 | 3 | 4 |

Ravnatelj osnovne šole ima lahko v okviru delovne obveznosti povečano učno obveznost največ pet ur na teden, ki jo lahko opravi kot pouk obveznega ali izbirnega predmeta oziroma kot dodatno strokovno pomoč za premagovanje primanjkljajev, ovir oziroma motenj, če za poučevanje tega predmeta izpolnjuje zahtevane kadrovske pogoje.

Ure pouka, ki jih opravi ravnatelj nad predpisano učno obveznostjo, se določijo v pogodbi o zaposlitvi.

Osnova za določitev učne obveznosti ravnatelja so čisti in kombinirani oddelki, bolnišnični oddelki in oddelki predšolske vzgoje.«.

**3. člen**

Besedilo 7. člena se spremeni tako, da se glasi:

»Ravnatelj lahko imenuje pomočnika ravnatelja v osnovni šoli z devetimi oddelki. Drugega pomočnika ravnatelja lahko ravnatelj imenuje pri 28 oddelkih, tretjega pri 38 oddelkih, četrtega pa pri 48 oddelkih. Na eno delovno mesto pomočnika ravnatelja ravnatelj ne more imenovati več oseb.

Pomočnik ravnatelja ima v okviru delovne obveznosti določeno učno obveznost oziroma obveznost drugega strokovnega dela. Med učno obveznost, ki jo pomočnik ravnatelja opravlja v okviru svoje delovne obveznosti, sodijo vse ure vzgojno-izobraževalnega dela, ki so element za sistemizacijo delovnih mest učiteljev iz 40. člena tega pravilnika, razen ur jutranjega varstva. Med druga strokovna dela, ki jih pomočnik ravnatelja opravlja v okviru svoje delovne obveznosti, sodi svetovalno delo, delo knjižničarja, delo računalnikarja-organizatorja informacijskih dejavnosti in delo organizatorja šolske prehrane.

Tedenska učna obveznost oziroma obveznost drugega strokovnega dela pomočnika ravnatelja se določi v skladu z naslednjimi merili:

|  |  |  |
| --- | --- | --- |
| Število oddelkov | Učna obveznost | Ure drugega strokovnega dela |
| 1. pomočnik ravnatelja | 2. pomočnik ravnatelja | 3. pomočnik ravnatelja | Ure pouka | Ure podaljšanega bivanja |
| 9–10 | 28 | 38 | 13 | 15 | 26 |
| 11–12 | 29 | 39 | 12 | 13 | 24 |
| 13–14 | 30 | 40 | 11 | 12 | 22 |
| 15–16 | 31 | 41 | 10 | 11 | 20 |
| 17–18 | 32 | 42 | 9 | 10 | 18 |
| 19–20 | 33  | 43 | 8 | 9 | 16 |
| 21–22 | 34 | 44 | 7 | 8 | 14 |
| 23–24 | 35 | 45 | 6 | 7 | 12 |
| 25–26 | 36 | 46 | 5 | 6 | 10 |
| 27 | 37 | 47 | 4 | 5 | 8 |

Učna obveznost četrtega pomočnika ravnatelja se določi po merilih iz prejšnjega odstavka.

Če ima osnovna šola dva ali več pomočnikov ravnatelja, lahko ravnatelj skupno število ur učne obveznosti oziroma obveznosti drugega strokovnega dela med pomočnike razporedi tudi drugače kot določajo merila, vendar posameznemu ne manj, kot je določeno za 27 oddelkov.

V osnovni šoli, ki je organizacijska enota in ima najmanj 12 oddelkov, ravnatelj lahko imenuje pomočnika ravnatelja. Njegova učna obveznost oziroma obveznost drugega strokovnega dela se določi v skladu z naslednjimi merili:

| Število oddelkov | Učna obveznost | Ure drugega strokovnega dela |
| --- | --- | --- |
| Ure pouka | Ure podaljšanega bivanja |
| 12 – 13 | 15 | 16 | 30 |
| 14 – 15 | 14 | 15 | 28 |
| 16 – 17 | 13 | 14 | 26 |
| 18 – 19 | 12 | 13 | 24 |
| 20 – 21 | 11 | 12 | 22 |
| 22 – 23 | 10 | 11 | 20 |
| 24 – 25 | 9 | 10 | 18 |
| 26 – 27 | 8 | 9 | 16 |
| 28 – 29 | 7 | 8 | 14 |
| 30 – 31 | 6 | 7 | 12 |

Poleg predpisane učne obveznosti ima lahko pomočnik ravnatelja tedensko še največ za pet ur povečano učno obveznost.

Osnova za sistemiziranje delovnega mesta pomočnika ravnatelja in za določitev njegove učne obveznosti so čisti in kombinirani oddelki ter bolnišnični oddelki.«.

**4. člen**

Besedilo 8. člena se spremeni tako, da se glasi:

»V osnovni šoli se sistemizira eno delovno mesto svetovalnega delavca na 300 učencev oziroma 16 oddelkov, v šoli z večjim oziroma manjšim številom oddelkov pa v ustreznem deležu, vendar ne manj kot 0,5 delovnega mesta.

Pri sistemizaciji delovnega mesta svetovalnega delavca se upošteva skupno število učencev in število oddelkov v razmerju 50 : 50.

Če je na ta način izračunano število decimalno število, se le-to zaokroži navzgor na eno decimalko.«.

**5. člen**

Besedilo 12. člena se spremeni tako, da se glasi:

 »V osnovni šoli se za 3000 učencev sistemizira eno delovno mesto organizatorja šolske prehrane, v šoli z manjšim številom učencev pa v ustreznem deležu, vendar ne manj kot 0,1 delovnega mesta.«.

**6. člen**

14. člen se spremeni tako, da se glasi:

**»14. člen**

**(spremljevalec)**

Za nudenje fizične pomoči osnovna šola na podlagi odločbe o usmeritvi sistemizira delovno mesto spremljevalca, če ne more zagotoviti izvajanja odločbe v okviru obstoječe kadrovske zasedbe oziroma na drug ustrezen način.

Obseg delovne obveznosti spremljevalca se določi glede na število učencev, ki se jim nudi fizična pomoč in število ur nudenja fizične pomoči, ki je odvisno od trajanja pouka in podaljšanega bivanja, če so učenci vanj vključeni.

Spremljevalec mora imeti srednjo izobrazbo ali srednjo strokovno izobrazbo.«

**7. člen**

Besedilo 15. člena se spremeni tako, da se glasi:

»V šoli s 15 oddelki in več se za računovodska dela sistemizira eno delovno mesto računovodje VI ali računovodje VII/1 ali računovodje VII/2, v šoli z manjšim številom oddelkov pa v ustreznem deležu, vendar ne manj kot 0,5 delovnega mesta.

Šola z 20 oddelki in več lahko sistemizira delovno mesto računovodje VI ali računovodje VII/1 ali računovodje VII/2 in delovno mesto knjigovodja V ali knjigovodja VI, v skladu s spodnjimi merili:

|  |  |  |
| --- | --- | --- |
| Število oddelkovod do | Delež delovnega mestaračunovodje | Delež delovnega mesta knjigovodje |
| 20 | 24 | 1,00 | 0,25 |
| 25 | 29 | 1,00 | 0,50 |
| 30 | 34 | 1,00 | 0,75 |
| 35 | 40 | 1,00 | 1,00 |
| 41 | 48 | 2,00 | 0,25 |
| 49 in več |  | 2,00 | 0,50 |

Knjigovodja V mora imeti najmanj srednješolsko izobrazbo. Računovodja VI in knjigovodja VI morata imeti najmanj višjo strokovno izobrazbo oziroma višješolsko izobrazbo (prejšnja).

Računovodja VII/1 mora imeti izobrazbo, pridobljeno po študijskih programih za pridobitev izobrazbe prve stopnje, oziroma raven izobrazbe, pridobljene po študijskih programih, ki v skladu z zakonom ustreza izobrazbi prve stopnje. Računovodja VII/2 mora imeti izobrazbo, pridobljeno po študijskih programih za pridobitev izobrazbe druge stopnje, oziroma raven izobrazbe, pridobljene po študijskih programih, ki v skladu z zakonom ustreza izobrazbi druge stopnje.«.

**8. člen**

Besedilo 16. člena se spremeni tako, da se glasi:

»V šoli s 15 oddelki in več se za administrativna dela sistemizira eno delovno mesto tajnika VIZ VI ali poslovnega sekretarja VII/1 ali poslovnega sekretarja VII/2, v šoli z manjšim številom oddelkov pa v ustreznem deležu, vendar ne manj kot 0,5 delovnega mesta.

Šola s 23 oddelki in več lahko sistemizira delovno mesto tajnika VIZ VI ali poslovnega sekretarja VII/1 ali poslovnega sekretarja VII/2 in delovno mesto administratorja V ali administratorja VI, v skladu s spodnjimi merili:

|  |  |  |
| --- | --- | --- |
| Število oddelkovod do | Delež delovnega mestatajnika VIZ VI oziroma poslovnega sekretarja | Delež delovnega mesta administratorja |
| 23 | 30 | 1,00 | 0,25 |
| 31 | 40 | 1,00 | 0,50 |
| 41 | 50 | 1,50 | 0,25 |
| 51 in več |  | 1,50 | 0,50 |

Administrator V mora imeti najmanj srednješolsko izobrazbo. Tajnik VIZ VI in administrator VI morata imeti najmanj višjo strokovno izobrazbo oziroma višješolsko izobrazbo (prejšnja).

Poslovni sekretar VII/1 mora imeti izobrazbo, pridobljeno po študijskih programih za pridobitev izobrazbe prve stopnje, oziroma raven izobrazbe, pridobljene po študijskih programih, ki v skladu z zakonom ustreza izobrazbi prve stopnje. Poslovni sekretar VII/2 mora imeti izobrazbo, pridobljeno po študijskih programih za pridobitev izobrazbe druge stopnje, oziroma raven izobrazbe, pridobljene po študijskih programih, ki v skladu z zakonom ustreza izobrazbi druge stopnje.«.

**9. člen**

17. člen se črta.

**10. člen**

Besedilo 18. člena se spremeni tako, da se glasi:

»V osnovni šoli se za opravljanje tehničnih in vzdrževalnih del sistemizira delovno mesto hišnika v skladu z naslednjimi merili:

| Število oddelkov od                          do | Delež delovnega mesta |
| --- | --- |
|  | 5 | 0,50 |
| 6 | 9 | 0,60 |
| 10 | 12 | 0,80 |
| 13 | 20 | 1,00 |
| 21 | 32 | 1,50 |
| 33 in več |  | 2,00 |

V osnovnih šolah s podružnicami se za vsako podružnico sistemizira dodatnih 0,1 delovnega mesta hišnika.

Hišnik mora imeti srednjo poklicno izobrazbo.«.

**11. člen**

19. člen se črta.

**12. člen**

Besedilo 21. člena se spremeni tako, da se glasi:

»V osnovni šoli se za 900 m2 čistilne talne površine in za 86 učencev sistemizira eno delovno mesto čistilca V.

Šolam z manj kot 23 oddelki se delež delovnega mesta čistilca glede na število oddelkov določi v skladu z naslednjimi merili:

|  |  |
| --- | --- |
| 22 oddelkov | število učencev / 84  |
| 21 oddelkov | število učencev / 82  |
| 20 oddelkov | število učencev / 80  |
| 19 oddelkov | število učencev / 78  |
| 18 oddelkov | število učencev / 76 |
| 17 oddelkov | število učencev / 74  |
| 16 oddelkov | število učencev / 72  |
| 15 oddelkov | število učencev / 70  |
| 14 oddelkov | število učencev / 68  |
| 13 oddelkov  | število učencev / 66  |
| 12 oddelkov  | število učencev / 64  |
| 11 oddelkov  | število učencev / 62  |
| 10 oddelkov in manj | število učencev / 60  |

Pri sistemizaciji delovnega mesta čistilca se upošteva skupno število učencev in talna čistilna površina v razmerju 50 : 50.

Obseg delovnega mesta čistilca se določi tako, da se vsota količnika med skupnim številom učencev in številom 60 do 86 ter količnika talne čistilne površine in števila 900 deli s številom 2 – {(skupno število učencev/60 do 86) + (talna čistilna površina/900)}/2. Izračunano decimalno število se zaokroži navzgor na najbližjo četrtino celote.

Čistilec mora imeti končano osnovno šolo.«.

**13. člen**

Besedilo 22. člena se spremeni tako, da se glasi:

»V podružnici šole se za pripravo malic in za čiščenje namesto delovnih mest kuharja in čistilca lahko sistemizira delovno mesto gospodinjca v skladu z naslednjimi merili:

|  |  |
| --- | --- |
| Število učencevod                         do | Delež delovnega mesta |
|  | 15 | 0,50 |
| 16 | 25 | 0,65 |
| 26 | 35 | 0,80 |
| 36 | 45 | 0,90 |
| 46 in več |  | 1,00 |

Gospodinjec mora imeti končano osnovno šolo in potrdila o ustreznih tehničnih znanjih, ki so potrebna za delo, ki ga opravlja.«.

**14. člen**

Besedilo 23. člena se spremeni tako, da se glasi:

»Osnova za sistemiziranje delovnih mest čistilca in hišnika so čisti in kombinirani oddelki, za sistemiziranje delovnih mest računovodskih in administrativnih delavcev pa tudi bolnišnični oddelki.«.

**15. člen**

Besedilo 30. člena se spremeni tako, da se glasi:

»Normativ za oblikovanje kombiniranega oddelka v šolah na obmejnih problemskih območjih se lahko v soglasju z ministrstvom zniža za največ dva učenca.

V podružnicah šol na obmejnih problemskih območjih se oddelek podaljšanega bivanja oblikuje za najmanj deset učencev.«.

**16. člen**

Besedilo 36. člena se spremeni tako, da se glasi:

»Šola mora za izvedbo šole v naravi zagotoviti enega strokovnega delavca na 12 učencev. Za izvajanje posameznih dejavnosti v okviru šole v naravi se uporabljajo merila za oblikovanje oddelkov in učnih skupin v skladu s tem pravilnikom.«.

**17. člen**

Besedilo 43. c člena se spremeni tako, da se glasi:

»Za učence, katerih materni jezik ni slovenski (v nadaljnjem besedilu: učenci tujci), ob vključitvi v osnovno šolo v Republiki Sloveniji šola v prvem letu organizira začetni pouk slovenščine.

Osnovna šola, v katero se prvo leto šolanja vključijo učenci tujci, sistemizira delovno mesto učitelja za poučevanje začetnega pouka slovenščine v skladu z naslednjimi merili:

|  |  |
| --- | --- |
| Število učencev | Delež delovnega mesta |
| 1 do 8 | 0,25 |
| 9 do 17 | 0,50 |
| 18 do 26 | 0,75 |
| 27 do 35 | 1,00 |

Skupina lahko šteje največ osem učencev.

Če se med šolskim letom všolajo dodatni učenci tujci, se skupina lahko poveča do največ 12 učencev.

Učence tujce, ki se v osnovno šolo vključijo v drugem ocenjevalnem obdobju, šola vključi v začetni pouk slovenščine tudi v naslednjem šolskem letu.

V začetni pouk slovenščine so lahko vključeni tudi učenci, katerih materni jezik je slovenski, če so se pred vključitvijo v osnovno šolo v Republiki Sloveniji izobraževali v tujini.«.

**PREHODNA IN KONČNA DOLOČBA**

**18. člen**

**(začetek uporabe)**

Ta pravilnik začne veljati petnajsti dan po objavi v Uradnem listu Republike Slovenije, uporabljati pa se začne 1. septembra 2022, razen določbe 4. člena tega pravilnika, ki se začne uporabljati 1. septembra 2023.

**19. člen**

**(začetek veljavnosti**)

Ta pravilnik začne veljati petnajsti dan po objavi v Uradnem listu Republike Slovenije.

Št. 0070-55/2022

Ljubljana, dne 15. junija 2022

EVA 2022-3330-0046

 dr. Igor Papič

 minister za izobraževanje, znanost in šport

***Obrazložitve:***

***K 1. členu***

*Člen se spreminja skladno z določili Pravilnika o strokovnem izpitu strokovnih delavcev na področju vzgoje in izobraževanja. Mentor se poleg pripravniku dodeli tudi strokovnemu delavcu, ki se pripravlja na strokovni izpit. Namesto priznanja ur se mentorju za enak obseg, kot je bilo doslej, dodeli dodatek. Spremembo je predlagal Sindikat vzgoje, izobraževanja znanosti in kulture Slovenije.*

***K 2. členu***

*Ravnatelj osnovne šole opravlja pedagoško in poslovodno funkcijo vodenja šole. Ravnatelji manjših šol imajo predpisano obveznost opravljanja pedagoškega dela v okviru delovne obveznosti, pri čemer se število ur učne obveznosti določi glede na število oddelkov.*

*Ravnatelj lahko poučuje v razredu nad predpisano učno obveznostjo v okviru veljavne sistemizacije delovnih mest, priznane s strani ministrstva za področje izobraževanja, kadar je to zaradi racionalne organizacije vzgojno-izobraževalnega procesa smotrno.*

*V ta okvir sodi pouk obveznih ali izbirnih predmetov oziroma dodatna strokovna pomoč za premagovanje primanjkljajev, ovir oziroma motenj, če ravnatelj za to izpolnjuje zahtevane kadrovske pogoje.*

*V tem primeru se te ure štejejo kot ure povečane učne obveznosti, njihovo število (do največ pet) pa se določi v pogodbi o zaposlitvi ravnatelja. Te ure se obračunajo v skladu s predpisi, ki določajo enotno metodologijo in obrazce za obračun in izplačilo plač v javnem sektorju.*

*V osnovo za določitev učne obveznosti ravnatelja se ne upoštevajo oddelki podaljšanega bivanja.*

***K 3. členu***

*Epidemiološka kriza je razkrila, kako pomembno je, da tudi vodstvo manjše šole vključuje dve delovni mesti. Tako lahko šola pedagoško in poslovno deluje tudi ob odsotnosti ravnatelja šole, ki ga praviloma nadomešča pomočnik ravnatelja.*

*S predlogom se določajo ugodnejša merila za uvajanje delovnega mesta pomočnika ravnatelja (prej 18 oddelkov, sedaj devet oddelkov). Tudi v tem primeru so merila določena brez upoštevanja oddelkov podaljšanega bivanja.*

***K 4. členu****:*

*Šole in aktivi svetovalnih delavcev že nekaj časa opozarjajo, da sta se zahtevnost in obseg nalog na področju svetovalnega dela bistveno povečala. To je postalo toliko bolj vidno v času širjenja virusa covid-19. Svetovalni delavci veliko dela opravijo pri preventivi za varovanje psihičnega zdravja, saj poznajo otroke in so v stiku z družinami otrok. Zato je ministrica v letošnjem šolskem letu izdala Sklep o nujnih kadrovskih pogojih za nemoteno delovanje vzgojno-izobraževalnih zavodov in določila dodatna merila za sistemizacijo delovnega mesta svetovalnega delavca. Ker bo treba posebno skrb nameniti duševnemu zdravju otrok tudi po epidemiji, se ugodnejši normativ uvaja na sistemski ravni. Sprememba metodologije za določitev sistemiziranih delovnih mest svetovalnega delavca pomeni izenačitev števila svetovalnih delavcev v šolah s trenutnim veljavnim stanjem delovnih mest skupaj s specifikami.*

*Analize spremljanja učinkov izobraževanja na daljavo za preteklo šolsko leto so pokazale povečano stopnjo psihosocialne obremenitve otrok, učencev in dijakov zaradi spremenjene oblike izvajanja pedagoškega dela (pouk na daljavo) in zaradi vzpostavljanja novih odnosov med družinskimi člani. To je narekovalo dodatne preventivne in kurativne ukrepe, ki jih zagotavljajo šolske svetovalne službe.*

*V skladu s predlagano spremembo normativa je izhodišče za določitev obsega sistemiziranega delovnega mesta svetovalnega delavca 300 učencev in 16 oddelkov (brez oddelkov podaljšanega bivanja).*

*Z novembrom 2021 je bilo zaradi nujnih potreb s posebnim sklepom ministrice dodeljenih 185 dodatnih delovnih mest svetovalnih delavcev v osnovnih šolah za obdobje šolskega leta 2021/2022. V skladu s predlaganim sklepom in ob upoštevanju veljavnega normativa bi bilo v osnovnih šolah lahko sistemiziranih 664 delovnih mest svetovalnih delavcev. Zaradi operativne nujnosti bo za šolsko leto 2022/23 izdan podoben sklep o nujni zaposlitvi svetovalnih delavcev, kot je to veljalo za šolsko leto 2021/2022. Predlagani normativ iz tega člena pa se bo uveljavil 1. septembra 2023.*

*Del zaposlitev je že realiziran.*

***K 5. členu****:*

*S predlogom spremembe 12. člena se niža normativ za organizatorja šolske prehrane v osnovni šoli ter določa najnižji možni delež delovnega mesta v šolah z manjšim številom učencev, ki še omogoča opravljanje nalog vodje šolske prehrane. Zavod RS za šolstvo v okviru svojih aktivnosti pri uresničevanju Smernic za prehranjevanje v vzgojno-izobraževalnih zavodih ugotavlja, da so naloge organizatorja šolske prehrane postale izredno kompleksne, saj je pri organizaciji šolske prehrane treba upoštevati več vidikov: organizacijski, zdravstveni, vzgojno-izobraževalni, ekonomski, kmetijski, socialni in druge.*

*Dosedanji normativ 4200 učencev za sistemizacijo organizatorja šolske prehrane je zastarel, saj ni sledil novemu Zakonu o šolski prehrani, ki je uvedel obvezno organizacijo dietnih malic ter obvezno upoštevanje Smernic za prehranjevanje v vzgojno-izobraževalnih zavodih. S tem je namreč načrtovanje energijske in hranilne vrednosti obrokov za otroke in mladostnike skladno z veljavnimi strokovnimi priporočili postalo kompleksnejše, občutno pa se je povečal obseg obvezne priprave dietnih obrokov, ki zahtevajo natančno prilagajanje ali celo načrtovanje posebnih jedilnikov.*

*Normativ tudi ni sledil spremembam zakonodaje s področja varne hrane (vključno z uvedbo sistema HACCP, označevanjem alergenov v jedilniku …) in javnega naročanja, vključno z novimi zahtevami zaradi uvedbe zelenega javnega naročanja in upoštevanja kratkih verig (naročanje lokalnih in ekoloških pridelkov in izdelkov ter pridelkov in izdelkov iz nacionalnih shem kakovosti).*

*V normativu prav tako ni upoštevan ukrep evropske kmetijske politike Šolska shema, ki zahteva dodatno ločeno naročanje in ločeno vodenje evidenc in dokumentacije ter spremljavo stroškov za izvajanje ukrepa.*

*Obenem so nastale dodatne naloge povezane s COVID 19, saj organizator šolske prehrane glede na aktualne razmere v šoli pripravlja protokole in skrbi za ustreznost procesov priprave in razdeljevanja hrane ter spremenjene organizacije poteka šolske prehrane.*

*Poleg navedenega organizator šolske prehrane sodeluje pri načrtovanju in izvedbi vzgojno-izobraževalnih dejavnosti, povezanih s prehrano in spodbujanjem zdravega prehranjevanja, ki jih morajo šole izvajati v skladu z Zakonom o šolski prehrani. Prav tako izvaja ali sodeluje pri izvajanju dodatnih vzgojno-izobraževalnih dejavnosti, povezanih z zgoraj navedenim ukrepom Šolska shema.*

*S predlogom znižanja normativa se sledi ugotovitvam in opozorilom in znižuje normativ na eno delovno mesto organizatorja šolske prehrane za 3000 učencev, na šolah z manjšim številom učencev pa v ustreznem deležu, vendar ne manj kot 0,1 delovnega mesta, to je štiri ure tedensko. Predlagana sprememba omogoča sistemizacijo dodatnih 24 delovnih mest.*

***K 6. členu:***

*Pravica do spremljevalca za fizično pomoč je opredeljena v odločbi o usmeritvi, zato je določeno, v katerih primerih šola sistemizira to delovno mesto.*

***K 7. členu:***

*Zaradi spremembe stopnje izobrazbe za računovodska dela na področju srednješolskega izobraževanja je treba tudi na področju osnovnošolskega izobraževanja omogočiti sistemizacijo delovnega mesta računovodje VII/2. Tako v osnovnem kot srednješolskem izobraževanju se na področju računovodenja opravljajo enaki postopki in tudi zahtevnost opravil je medsebojno primerljiva. Nova merila za sistemizacijo delovnega mesta računovodje (brez oddelkov podaljšanega bivanja) prinašajo povečanje za devet delovnih mest na državni ravni. Člen tudi določa kriterije za dodatno sistemizacijo delovnega mesta računovodje in delovnega mesta knjigovodje.*

***K 8. členu:***

*S spremembo zahtevane ravni izobrazbe za opravljanje računovodskih del so se sprožile tudi številne utemeljene zahteve za spremembo izobrazbenih pogojev za opravljanje administrativnih del. Po sprejetju normativnih sprememb na področju srednjega šolstva je nujna tudi sprememba na področju osnovnošolskega izobraževanja saj gre za sorodne in praviloma enake postopke s podobno zahtevnostjo. Na to še posebej utemeljeno opozarjajo posamezni delavci, ki že do sedaj opravljajo administrativne naloge, kakor tudi združenja tajnikov in poslovnih sekretarjev.*

*V skladu s predlagano rešitvijo bo tudi na področju osnovnošolskega izobraževanja možnost sistemizacije delovnega mesta tajnik VIZ VI oziroma poslovni sekretar VII/1 oziroma poslovni sekretar VII/2. Osnova za sistemizacijo tega delovnega mesta se prav tako določi brez oddelkov podaljšanega bivanja. V skladu s predlogom bi imeli na državni ravni dodatnih devet delovnih mest. Člen določa tudi kriterije za dodatno sistemizacijo delovnega mesta tajnik VIZ oziroma poslovni sekretar in delovnega mesta administrator.*

***K 9. členu:***

*V celoti se črta 17. člen Pravilnika o normativih in standardih za izvajanja programa osnovne šole. Dodatne sistemizacije delovnih mest s področja administrativno-računovodskih nalog se urejajo neposredno v 15. in 16. členu tega pravilnika.*

***K 10. členu:***

*Na novo se uveljavlja normativna lestvica za sistemizacijo delovnega mesta hišnik. Glede na pestrost različnih programov in dejavnosti v osnovnih šolah in potrebe po urejenosti zunanjih površin, ki spadajo v funkcionalno ozemlje šole, se povečuje tudi obseg dela hišnikov. Zaradi tega je bilo treba nekoliko dopolniti merila za delovno mesto hišnika. Iz osnove za določitev meril za delovno mesto hišnika so izločeni oddelki podaljšanega bivanja. Po novem izračunu se število delovnih mest hišnika poveča za 40 delavcev.*

***K 11. členu:***

*Ker v šolah ni več klasičnih peči na trda goriva, se črta člen, ki daje osnovo za sistemizacijo delovnega mesta kurjača.*

***K 12. členu:***

*V dosedanji formuli za določitev števila delovnih mest čistilca je bila skrita logična napaka, zaradi katere je sistemizacija pri večjem številu oddelkov na šoli v nekaterih primerih prinesla manjši delež delovnega mesta čistilca. S predlagano rešitvijo, ki še vedno pri določitvi števila delovnih mest čistilca upošteva razmerje med številom učencev in čistilno površino, se odpravlja možnost napake.*

*Po novih merilih bodo imele šole 39 delovnih mest čistilk več.*

|  |
| --- |
|  |

***K 13. členu:***

*Delovno mesto gospodinjec, ki je kombinacija delovnih nalog čiščenja in priprave hrane (kuhar), izbirajo le nekatere najmanjše podružnične šole. Predlagana sprememba daje večjo možnost šolam, da se odločijo za izbor delovnega mesta gospodinjec, ki je za delavca ugodnejši. Šole bodo lahko namesto čistilcev in kuharjev zaposlile gospodinjca.*

***K 14. členu:***

*Iz osnove za sistemiziranje delovnih mest čistilca in hišnika ter računovodskih in administrativnih delavcev so dosledno črtani oddelki podaljšanega bivanja, ki bodo po zaključku poskusa postali del razširjenega programa. Zaradi tega, se je znižala vrednost potrebnega števila oddelkov za izračun delovnih mest.*

***K 15. členu:***

*Zaradi spremembe oziroma prenehanja veljavnosti uredbe, ki je opredeljevala območja s posebnimi razvojnimi problemi, se v 16. členu zapis posebnih razvojnih problemov nadomesti s problemi na obmejnih območjih. Sprememba omogoča, da se oblikovanje kombiniranega oddelka v šolah v soglasju z ministrstvom lahko zniža za največ dva učenca.*

***K 16. členu:***

*Ker se je število učencev s posebnimi potrebami povečalo, dosedanji normativ za izvajanje šole v naravi ni več ustrezen Zaradi upoštevanja posebnosti pri izvajanju šole v naravi v povezavi z delovno-pravno zakonodajo predlagamo nov normativ, in sicer en strokovni delavec na 12 učencev.*

***K 17. členu:***

*Trenutna ureditev predvideva dvojna merila glede zaposlovanja in plačevanja učiteljev, ki poučujejo dodatne ure slovenščine za učence tujce (ure, ki štejejo v III. steber in so dodatno plačane, oziroma ure za sistemizacijo delovnega mesta – odvisno od števila novo vključenih učencev). Učiteljevo plačilo in zaposljivost je torej odvisna od števila novo vključenih učencev (do osem učencev: plačilo izvedenih ur »po realizacij« – III. steber; devet učencev in več: sistemizacija deleža delovnega mesta). Plačilo je torej za isto opravljeno delo različno.*

*V Sloveniji se v zadnjih desetih letih močno povečuje število novopriseljenih učencev iz drugih držav. Poleg učencev iz bivših republik Jugoslavije se v Slovenijo priseljujejo tudi učenci iz evropskih in neevropskih držav; več priselitev je prinesel že begunski val v preteklosti, trenutno pa se soočamo z novim begunskim valom, ki zahteva dodatno povečevanje števila ur začetnega pouka slovenščine kot drugega jezika. Novi učenci iz drugačnega kulturnega okolja, z neslovanskim maternim jezikom, z različnim znanjem, včasih tudi brez predhodnega obiskovanja šole se v obvezno osnovnošolsko izobraževanje vključujejo tako pred začetkom šolskega leta kot tudi med njim. Problematika, s katero se soočajo šole v tem pogledu, je široka in vseobsegajoča, delo s temi učenci je zahtevno in nujno potrebno, saj gre za učni jezik v slovenskih osnovnih šolah. Znanje slovenščine pa se odraža v uspešnosti teh učencev v času osnovnošolskega izobraževanja. Zaradi povečanih obremenitev prihaja na šolah do kadrovskega primanjkljaja, zato je zahteva po dodatnih učiteljih utemeljena. Ob naraščajočem številu učencev šole z obstoječim kadrom ne morejo doseči ciljev in standardov znanja slovenščine v skladu z učnimi načrti. Ker ure začetnega pouka slovenščine niso element sistemizacije, sodi izvedba tega pouka v učiteljevo drugo delo, s čimer so učitelji ob siceršnji polni učni obveznosti in pogosto tudi že povečanem obsegu učne obveznosti (na podlagi ZOFVI) peobremenjeni. Ugotavljamo, da dodatne ure slovenščine za učence tujce niso izvedene v celotnem predvidenem obsegu, kar pomeni, da učenci tujci ne dobijo zadovoljivega znanja učnega jezika – slovenščine. Tudi analiza nacionalnega preverjanja znanja kaže, da imajo učenci tujci nižje učne dosežke, mednarodne primerjave pa, da sodi Republika Slovenija med države, ki slabše poskrbi za napredovanje učencev tujcev*

*S predlagano rešitvijo – sistemizacijo dodatnih ur slovenščine oziroma začetnega pouka slovenščine za učence tujce – menimo, da bo rešena tako jezikovna problematika kot s tem povezana splošna učna uspešnost teh učencev.*

*Predvidevamo, da bodo finančne posledice nove ureditve minimalne ali pa celo zanemarljive, saj so ob obstoječem sistemu nujna specifična obravnavanja posameznih primerov, pri čemer je že več let nujna dodatna sistemizacija delovnih mest.*

***K 18. in 19. členu:***

*Ta pravilnik se začne uporabljati 1. septembra 2022, razen 4. člena, ki se začne uporabljati 1. septembra 2023. Do 31. avgusta 2023 se za sistemiziranje delovnih mest svetovalne službe uporablja še sklep ministrice o nujnih kadrovskih ukrepih za nemoteno delovanje vzgojno-izobraževalnih zavodov, s katerim se za obdobje do veljavnosti 4. člena tega pravilnika dodatno sistemizirajo delovna mesta svetovalnega delavca.*

*Pravilnik začne veljati petnajsti dan po objavi v Uradnem listu Republike Slovenije.*